text: Tjek rejseplanen hvis du vil køre med tog onsdag 
  08 marts 2017 kl. 04.53
  Onsdag er der mange ændringer i togtrafikken hos DSB, der i går besluttede at tage alle IC 4-tog ud af drift. Det har store konsekvenser for de rejsende i Syd- og Sønderjylland.
  Et IC4-tog havde tirsdag en alvorlig teknisk fejl. DSB har derfor besluttet, at alle IC4-tog midlertidigt skal tages ud af drift, så de kan blive efterset. Det betyder, at der i dag, og formentlig de kommende dage, vil køre færre tog i det meste af landet.
  I TV SYDs område har DSB meldt om følgende ændringer onsdag:
  Regionaltogene mellem Aarhus og Esbjerg er aflyst, og derfor er der ændringer på følgende stationer: 
  I Hedensted standser lyntogene ekstraordinært mod syd, mod nord er det IC-togene.
  I Taulov, Brørup, Holsted og Gørding standser InterCity-togene mellem Esbjerg og København ekstraordinært.
  I Brejning og Børkop betjenes stationerne af togbusser, der kører mellem Fredericia, Børkop, Brejning og Vejle. Se køreplanen for disse togbusser her.
  Desuden er enkelte myldretidstog mellem Fredericia og Aarhus H er aflyst.
  I myldretiden indsættes desuden tog ved behov på strækningerne:
  Fredericia – Kolding 
  Vejle – Hedensted – Horsens – Aarhus
  Mellem landsdelene er enkelte lyntog desuden aflyst. Du kan finde opdateringer på DSBs hjemmeside og den aktuelle køreplan på Rejseplanen.
  